Agter die skerms van 'n nuwe Afrikaanse fliek - Maroela Media
John-Henry Opperman op die stel van Musiek vir die Agtergrond.
Die storie, wat afspeel in die musiekbedryf, is geskryf deur Sallas de Jager wat self 'n bekende in die musiekwêreld is.
John-Henry Opperman vertolk die rol van die talentvolle musikant, Paul van der Merwe, wie se talent raakgesien word deur 'n musiekvervaardiger, gespeel deur Brümilda van Rensburg. Dié kontrak kom egter met 'n prys en Paul moet besluit of hy sy eie musiek en sukkelende bestaan sal prysgee vir die kommersiële bedryf en sodoende meer geld maak. "Dit gaan oor 'n outjie wat figuurlik sy siel aan die duiwel verkoop en dit probeer terugkry," vertel De Jager. Die fliek is wel 'n liefdesverhaal, maar handel ook oor keuses en wat 'n mens sal prysgee vir sukses.
Daar is 'n paar groot musikante wat bydra tot die musiek in die fliek, onder andere Karen Zoid, Gian Groen en Jack Parrow. De Jager, wat ook die regisseur en mede-vervaardiger van die fliek is, maak dit duidelik dat dit 'n storie oor 'n musikant is en nie 'n musiekblyspel nie.
Volgens De Jager, wat ook mede-vervaardiger van Roepman en Verraaiers was, is dit belangrik dat Afrikaanssprekendes kontemporêre stories begin vertel. "Die moderne Afrikaanssprekende se omgewing is 'n baie interessante omgewing, maar is terselfdertyd 'n baie moeilike omgewing om in te werk. Juis vir daardie rede is ek baie trots op dít wat ons gedoen het: die mense gaan sien dat ons lewe net so interessant is soos 'n honderd jaar gelede."
Ander bekende gesigte wat ook in die fliek te sien is, is Terence Bridgett, Ian Roberts, Lizelle de Klerk en Neil Sandilands. Musiek vir die agtergrond sal na verwagting in Oktober vanjaar op die grootskerm te sien wees.